句
作者：楊巨源
朝代：唐

paragraphs: 鳴鞭秋色詩情遠，拂匣寒花劒力多。
籍通蓮闕秋光遍，詩答蓬山晚思遙。
青門日暖塵光動，紫陌花晴風色來。
豔欺藤蔓鶯無限，香壓荆花蝶不飛。
內史舊山空日暮，南朝古木向人秋。
夢中鄉信驚秋鴈，窗下林聲帶夜蟬。
獨向曉山知露溼，遠臨秋水愛雲明。
新河柳色千株暗，故國雲帆萬里歸。
一院綠錢童子拂，千竿青玉主人栽。
露凝丹地初疑雨，煙著紅樓半是霞。
空門水定埃塵遠，真偈金書世界稀。